บลจ.กสิกรสวนตลาดสวิงปันผล3กองหุ้น329ล้าน
บลจ.กสิกรไทย สวนกระแสตลาดผันผวน ทุ่มจ่ายปันผล 3 กองทุน รวมกว่า 329 ล้านบาท
29 ต.ค. 2565

บลจ.กสิกรไทย สวนกระแสตลาดผันผวน ทุ่มจ่ายปันผล 3 กองทุน รวมกว่า 329 ล้านบาท 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย เตรียมจ่ายเงินปันผลกองทุนหุ้นและกองทุนรวมหุ้นระยะยาว (LTF) รวม 3 กองทุน มูลค่ารวม 329.45 ล้านบาท ให้แก่ผู้ถือหน่วยลงทุนที่มีชื่อในสมุดทะเบียน ณ เวลา 08.00 น. ของวันที่ 2 ก.ค. 2556 และจ่ายเงินพร้อมกันในวันที่ 12 ก.ค. 2556
สำหรับกองทุนเปิด เค หุ้นทุน (KEQUITY) จะจ่ายเงินปันผลสำหรับผลการดำเนินงานตั้งแต่วันที่ 1 ก.ค. 2555-30 มิ.ย. 2556 ในอัตรา 1.08 บาทต่อหน่วย กองทุนเปิดรวงข้าวทวีผล (RKFHI) สำหรับผลการดำเนินงานตั้งแต่วันที่ 1 ม.ค.-30 มิ.ย. 2556 ในอัตรา 0.52 บาทต่อหน่วย และกองทุนเปิด เค สตราทีจิค ดีเฟ็นซีฟ หุ้นระยะยาวปันผล (KSDLTF) สำหรับผลการดำเนินงานตั้งแต่วันที่ 1 ก.ค. 2555-30 มิ.ย. 2556 ในอัตรา 0.16 บาทต่อหน่วย
“ผลการดำเนินงานของทั้ง 3 กองทุนอยู่ในเกณฑ์ที่น่าพอใจ โดยกองทุน KEQUITY, RKFHI และ KSDLTF ให้อัตราผลตอบแทนจากเงินปันผลในรอบปีที่ผ่านมาที่ 12.45, 7.55 และ 3.13% ตามลำดับ ขณะที่อัตราผลตอบแทนจากเงินปันผลของตลาดหลักทรัพย์มีการจ่ายปันผลอยู่ที่ 2.75%” นายประเสริฐ กล่าว 
นายประเสริฐให้ความเห็นการลงทุนหุ้นในสภาวการณ์ปัจจุบันว่า เป็นจังหวะที่ยังมีแรงกดดันจากหลายปัจจัยที่มีผลต่อความผันผวนของการลงทุน เช่น ปัญหามาตรการผ่อนคลายเชิงปริมาณ (QE) ที่ยังสร้างความกังวลใจให้กับนักลงทุน หรือการส่งสัญญาณในทิศทางบวกของเศรษฐกิจสหรัฐ ซึ่งสังเกตได้จากอัตราการจ้างงานของสหรัฐที่เพิ่มขึ้นเกินกว่าที่คาดการณ์ไว้ บวกกับค่าเงินเหรียญสหรัฐที่มีแนวโน้มแข็งค่าขึ้นอย่างต่อเนื่อง ซึ่งปัจจัยดังกล่าวยังเป็นตัวกระตุ้นให้เม็ดเงินต่างชาติมีการทยอยไหลกลับไปสู่การลงทุนในหุ้นสหรัฐมากขึ้น
นอกจากนี้ ยังมีปัจจัยทางการเมืองในอียิปต์ ซึ่งอาจจะมีผลกระทบต่อกลุ่มพลังงานและน้ำมัน แต่สำหรับการชะลอตัวในภาคเศรษฐกิจจีนหรือปัญหาเศรษฐกิจในยูโรโซนยังคงเป็นความกังวล นักลงทุนจึงต้องติดตามสถานการณ์เศรษฐกิจอย่างต่อเนื่องอีกระยะหนึ่ง
ทั้งนี้ บลจ.กสิกรไทย ยังมีมุมมองที่ดีต่อตลาดหุ้นไทย โดยคงเป้าหมายดัชนีปลายปีนี้ที่ระดับ 1,570 จุด มองว่าเศรษฐกิจไทยยังเติบโตได้ต่อเนื่อง กำไรบริษัทจดทะเบียนยังขยายตัวและคาดว่าจะเติบโตได้กว่า 20%